ธณิกานต์ มอบของขวัญวันเด็กบางซื่อ-ดุสิต นำการศึกษาโลกพัฒนา ร.ร.ในเขต
วันที่ 11 ม.ค. 63 น.ส.ธณิกานต์ พรพงษาโรจน์ ส.ส.กทม. เขตบางซื่อ-ดุสิต และประธานคณะกรรมการนโยบายด้านสตรีของพรรคพลังประชารัฐ กล่าวเนื่องในวันเด็กแห่งชาติว่า จากความสำเร็จในการดำเนินโครงการต่างๆ เพื่อความปลอดภัยสำหรับผู้หญิงทำให้ได้รับเสียงสะท้อนจากผู้หญิงที่เป็นแม่ว่า อยากให้ลูกหลานมีคุณภาพการศึกษาที่ดี ดังนั้นจึงขอยืนยันทำงานเพื่อมอบของขวัญวันเด็กเขตบางซื่อ-ดุสิตแบบยั่งยืน โดยมุ่งต่อยอดเดินหน้านำการศึกษาระดับโลกมาพัฒนาโรงเรียนในเขตเพื่อตอบโจทย์ยุทธศาสตร์ชาติด้านที่ 3 การพัฒนาและเสริมสร้างศักยภาพทรัพยากรมนุษย์ โดยมีเป้าหมายการพัฒนาเด็กไทยให้มีทักษะสูง มีสัมมาชีพตามความถนัดของตนเอง เป็นคนดี เก่ง และมีคุณภาพ มีหลักคิดที่ถูกต้อง มีทักษะที่จำเป็นในศตวรรษที่ 21 จึงได้จับมือประสานกับผู้ออกแบบหลักสูตร creative education หรือการศึกษาแบบสร้างสรรค์ ของกระทรวงศึกษาประเทศฟินแลนด์ซึ่งเป็นประเทศที่ถูกจัดว่ามีระบบการศึกษาดีที่สุดในโลกมาร่วมกันขับเคลื่อนกระบวนการศึกษารูปแบบใหม่ให้กับเด็กไทย โดยเน้นความสามารถในการเชื่อมโยงสิ่งต่างๆ เพื่อจะเติบโตอย่างเท่าทันการเปลี่ยนแปลงอย่างรวดเร็วของโลก น.ส.ธณิกานต์กล่าวน.ส.ธณิกานต์ กล่าวเพิ่มว่า ที่ผ่านมา เราได้จัดกิจกรรมโครงการ creative education : urban design campus 2020 นำร่องการศึกษาเพื่อคนอนาคตขึ้นที่โรงเรียนโยธินบูรณะเป็นแห่งแรกของประเทศไทยเพราะเป็นโรงเรียนรัฐบาลที่ใหญ่ที่สุด โดยมุ่งหวังให้เยาวชนที่เข้าร่วมโครงการสามารถดึงเอาศักยภาพของตนเองมาพัฒนาเป็นความสามารถในการเชื่อมโยงสิ่งต่างๆ โดยต้องการให้เยาวชนเติบโตไปเป็นผู้ที่สามารถสร้างอาชีพจากความสามารถตนเอง ไม่ใช่เป็นเพียงผู้หางานทำ และจากการสังเกตการณ์ พูดคุยแลกเปลี่ยนกับเยาวชนในพิธีมอบประกาศนียบัตรจากกระทรวงศึกษาประเทศฟินแลนด์ให้แก่เยาวชนนั้น พบว่าเยาวชนไทยมีศักยภาพเพียงพอพร้อมที่จะก้าวสู่ความเป็นเด็กไทยที่มีทักษะสูง มีสัมมาชีพตามความถนัดของตนเอง ตามยุทธศาสตร์ชาติด้านที่ 3 ดังนั้นเราจึงมีความหวังที่จะผลักดันต่อยอดให้มีการดำเนินโครงการดังกล่าวในทุกโรงเรียนในเขตพื้นที่บางซื่อ-ดุสิต ให้เด็กไทยได้มีประสบการณ์การศึกษาระดับโลกปัจจุบันเป็นยุคที่เทคโนโลยีและปัญญาประดิษฐ์ (Artificial Intelligence) เข้ามามีบทบาทมาแทนที่มนุษย์ แต่สิ่งที่จะทำให้เยาวชนไทยมีความแตกต่างและสามารถเอาชนะปัญญาประดิษฐ์ได้คือ Creative and Innovative Mindset หรือทักษะในการสร้างสรรค์นวัตกรรมใหม่ๆ ดังนั้นเมื่อได้ดำเนินโครงการนี้จนประสบผลสำเร็จในโรงเรียนต่างๆ ของเขตบางซื่อ-ดุสิตแล้ว จะมีการถอดบทเรียนเพื่อนำเสนอคณะรัฐมนตรีและกระทรวงศึกษาธิการให้บรรจุหลักสูตรดังกล่าวในการเรียนของเยาวชนไทยทั่วประเทศ ซึ่งนอกจากจะเป็นของขวัญวันเด็กที่ยั่งยืนให้กับเด็กไทยแล้วยังเป็นการทำงานตามแนวทางของยุทธศาสตร์ชาติอีกด้วย ส.ส.กทม.เขตบางซื่อ-ดุสิตกล่าวทิ้งท้าย
ธณิกานต์ มอบของขวัญวันเด็กเขตบางซื่อ-ดุสิตแบบยั่งยืน มุ่งต่อยอดเดินหน้านำการศึกษาระดับโลกมาพัฒนาโรงเรียนในเขต
วันเด็ก 2563,วันเด็ก,วันเด็กแห่งชาติ,การศึกษา,ของขวัญวันเด็ก,ข่าวทั่วไป